新秋言怀寄鲁望三十韵
唐·皮日休

新秋入破宅，疏澹若平郊。户牖深如窟，诗书乱似巢。移床惊蟋蟀，拂匣动蟏蛸。静把泉华掬，闲拈乳管敲。桧身浑个矮，石面得能䫜。小桂如拳叶，新松似手梢。鹤鸣转清角，鹘下扑金?。合药还慵服，为文亦懒抄。烦心入夜醒，疾首带凉抓。杉叶尖如镞，藤丝韧似鞘。偾田含紫芋，低蔓隐青匏。老柏浑如疥，阴苔忽似胶。王馀落败堑，胡孟入空庖。度日忘冠带，经时忆酒肴。有心同木偶，无舌并金铙。兴欲添玄测，狂将换易爻。达人唯落落，俗士自譊譊。底力将排难，何颜用解嘲。欲销毁后骨，空转坐来胞。犹豫应难抱，狐疑不易包。等闲逢毒蠚，容易遇咆哮。时事方千蝎，公途正二崤。名微甘世弃，性拙任时抛。白日须投分，青云合定交。仕应同五柳，归莫舍三茅。涧鹿从来去，烟萝任溷殽。狙公闹后戏，云母病来?。从此居方丈，终非竞斗筲。道穷应鬼遣，性拙必天教。无限疏慵事，凭君解一瓟。